My goeie en lojale man van 11 jaar het in 'n verhouding met 'n vriendin van ons betrokke geraak. Hy is/was 'n baie standvastige mens met goeie morele waardes, rook nie, drink nie en het nooit rongekyk nie. Ons vertroue in mekaar was rotsvas en ons was mekaar se beste vriende - is steeds vriende. My man is 'n harde, sterk mens en ek is 'n sterk vrou wat nie sy konstante aandag nodig het om gelukkig te wees nie.
Die rede vir die verhouding is dat hy begin voel het dat daar nie meer opwinding in ons huwelik was nie. Hy het gedink dit sal vanself regkom en toe half onverwags in die verhouding beland. Om by haar te kuier is plesierig en by die huis is daar net 'n pligsgevoel (ons het 1 kind). Die dame is 'n redelike afhanklike persoon en floreer op aandag. Hy erken ons het 'n goeie huwelik gehad en dat daar geen rede is hoekom hy van my sou wou skei nie en dat hy ook nie kwaad is vir my nie. Hy kon egter nie sover kom om kontak te vermy met die dame nie.
Ek is baie lief vir my man en ek het ook skuld daaraan dat ons huwelik in hierdie gemors beland het. Ek is bereid om volstoom aan die die huwelik te werk. Ek weet ook dat ons mekaar weer sal kan vertrou, want hierdie verhouding het my man vernietig en hy sal nie maklik weer betrokke raak sou hy terugkom nie. My vraag is, moet ek van hom skei of moet ek hom 'n paar maande kans gee om sy gevoelens uit te sorteer soos wat ons dominee voorgestel het? Dink u die verhouding waarin my man betrokke is kan werk? Hy wil nie nou vir berading gaan nie, want hy voel die verhouding met die dame kan werk.